Številka: 012-38/2022-3340-100

Datum. 18.2.2025

Na podlagi prvega odstavka 5. člena Pravilnika o strokovnih komisijah (Uradni list RS, št. 125/22) Ministrstvo za kulturo objavlja

**Javno povabilo Ministrstva za kulturo za nadomestnega člana**

**v stalni strokovni komisiji** **za področje uprizoritvenih umetnosti.**

Ministrstvo za kulturo poziva vse zainteresirane kandidate, da podajo kandidaturo za članstvo v navedeni stalni strokovni komisiji.

Rok za oddajo prijav je do vključno 5. marca 2025.

Uporabljeni izrazi, zapisani v moški slovnični obliki, so uporabljeni kot nevtralni za vse spole.

Kandidat za člana strokovne komisije mora izpolnjevati naslednje pogoje:

* je seznanjen z vsebino Pravilnika o strokovnih komisijah (Uradni list RS, št. 125/22 in 106/24);
* je strokovnjak za področje delovanja strokovne komisije in s priloženimi dokazili izkazuje poznavanje specifičnega podpodročja – s fokusom na podpodročja lutkarstva, eksperimentalne uprizoritvene prakse, ulično in improvizacijsko gledališče;
* ima sposobnost objektivnega strokovnega argumentiranja in pisnega izražanja v slovenskem jeziku;
* redno spremlja področje dela stalne strokovne komisije.

Kandidat za dodatnega člana stalne strokovne komisije izrazi interes s pisno prijavo, ki jo sestavljajo naslednji dokumenti:

* življenjepis (v Europass ali drugi obliki) s kratkim opisom delovnih izkušenj in referenc, iz katerih so razvidni strokovno poznavanje področja dela stalne strokovne komisije in delovne izkušnje s področja (dokazila so lahko medijski zapisi, bibliografija, kritiške objave, študije, monografije, priporočila ali druga relevantna dokazila za posamezno področje);
* kratko motivacijsko pismo;
* izjava, da izpolnjuje pogoje za imenovanje (izjava je priloga 1 tega javnega povabila);
* izjava, s katero dovoljuje obdelavo in uporabo svojih osebnih podatkov, vendar izključno z namenom in v zvezi s postopkom imenovanja (priloga 2 tega javnega povabila);
* soglasje za imenovanje v stalno strokovno komisijo (priloga 3 tega javnega povabila).

Ministrica za kulturo pri imenovanju članov stalnih strokovnih komisij upošteva strokovnost in nepristranskost, geografsko razpršenost delovanja kandidatov, uravnoteženo zastopanost po spolih in starosti ter skupen nabor strokovnih znanj in izkušenj iz različnih zvrsti področja ali podpodročja ter delovnih in organizacijskih oblik delovanja.

Člani stalne strokovne komisije so upravičeni do plačila za svoje delo, znesek plačila je odvisen od števila sej, števila in zahtevnosti obravnavanih vlog oz. zadev ter drugih dejavnikov, ki vplivajo na način in obseg dela.

Število, sestavo, trajanje mandata, naloge, način dela in financiranje strokovnih komisij natančneje določa [Pravilnik o strokovnih komisijah](https://pisrs.si/pregledPredpisa?id=PRAV14791) (Uradni list RS, št. 125/22 in 106/24).

V postopku javnega povabila ni možnosti vlaganja pravnih sredstev. Po imenovanju bodo imena in priimki članov stalnih strokovnih komisij objavljeni na spletnih straneh Ministrstva za kulturo.

Kontaktna oseba za dodatna pojasnila v času uradnih ur Ministrstva za kulturo:

Katja Jančič, elektronski naslov: katja.jancic@gov.si, telefon: 01 300 5801.

Kandidat pošlje prijavo z vsemi navedenimi prilogami v zaprti ovojnici z označbo: **»Prijava za članstvo v stalni strokovni komisiji za področje uprizoritvenih umetnosti«** na naslov: Ministrstvo za kulturo, Maistrova 10, 1000 Ljubljana, do vključno 5. 3. 2025. Za pisno obliko prijave se šteje tudi elektronska oblika, poslana na elektronski naslov: gp.mk@gov.si, pri čemer veljavnost prijave ni pogojena z elektronskim podpisom. Ob prijavi po elektronski pošti naj kandidat označbo navede v vrstici »Zadeva«.

Vljudno vabljeni k oddaji kandidatur.

Dr. Astra Vrečko

ministrica